I april 2013 købte jeg en computer i Elgiganten + forsikring. Der er tale om en Lenovo computer og jeg har derfor heller ikke problemer med at betale mange penge for den, da de som regel er i orden. 

3 måneder efter køb begynder computeren at vise alvorlige fejl og i juni 2014 har fejlene sådan et omfang, at jeg ikke engang ville kunne stole på at kunne medbringe den til en skriftlig eksamen, så jeg indlevere den til reparation. Der er her problemer med musen, computeren lukker spontant ned og flere ting. 
Med computeren vedlægger jeg en seddel om hvad jeg selv har gjort for at udbedre disse fejl og hvordan de spottes. De behøver derfor på værkstedet ikke prøve de mest basale ting først, for at få computeren til at virke - eller det tænker jeg i hvert fald. 

Når jeg får besked om, at jeg kan hente min computer igen, fortæller de, at min computer ikke fejler noget, men at de alligevel har prøvet at formatere computeren for om det så om ikke andet kunne virke. Det er dog ikke dækket af min forsikring (eller købeloven åbenbart), så det bør jeg betale for. Den regning betaler Elgiganten dog og mange tak for det, for da jeg åbner min computer igen, møder jeg som det første de tegn, som jeg beskrevet i det vedlagte dokument antydede fejl. 
Elgigantens forsøg på at rette fejlene har altså ikke virket, så jeg sender den ind en anden gang. Samme dokument vedlægges. Denne gang kan de finde fejlen og de skifter harddisken. Jeg får den glad og tilfreds tilbage ved tanken om, at nu må den da virke. 
Det gør den ikke. Faktisk har den det værre end før. Musen står nu helt af, computeren lukker stadig spontant ned og der er nu også begyndt at opstå problemer med USB-portene. 
Sur og skuffet indlevere jeg den nu får tredje gang med tanken, at i det mindste har jeg da købeloven på min side og hvis tredje reparation slår fejl, så kan jeg få min computer erstattet. Dette bliver dog skudt ned, da jeg når butikken, da ekspedienten fortæller mig, at min computer kun har været repararet én gang (da harddisken blev skiftet) og første indlevering ikke talte som en reparation, da der ikke kunne findes nogen fejl. Jeg stiller selvfølgelig spørgsmåltegn ved, hvordan to identiske indsendinger kan tælle som to forskellige ting (computeren blev sendt med samme fejl og vedlagte materiale første og anden gang). Dette kan ekspedienten ikke svare på. Jeg indlevere dog computeren igen og håber på det bedste. Jeg gør her opmærksom på mundtligt, at formatere den, for at forsøge at fikse problemet, som de forsøgte første gang, ikke hjælper.  
Da jeg kommer hjem skriver jeg også til Elgigantens kundeservice. Her stille jeg samme spørgsmål, som jeg stillede ekspedienten i butikken: hvordan kan to identiske indsendinger tælle som to forskellige ting? Her fås blot det samme svar som fra ekspedienten: fejlen har ikke været til stede to gange. Og dette er på trods af, at den er indleveret med få uges mellemrum. 

Et par uger efter får jeg den tilbage igen. Naturligvis er jeg efterhånden en smule mistænksom og spørger ind til hvad der præcist er gjort for at fikse de problemer, jeg har oplevet. Igen får jeg svaret: der er ingen problemer på din computer - vi har dog formateret den i et forsøg på at udbedre problemerne. 
For det første er det at gå direkte imod mine ønsker. For det andet, kan jeg se, når jeg kommer hjem, at der absolut ingenting er gjort. Den lukker op præcis, som da jeg lukkede skærmen inden jeg indleverede den. Jeg tvivler på, at de overhovedet har haft den tændt, på trods af at der med computer kom en seddel tilbage om, hvad var blevet testet på computeren. 

Jeg sidder nu tilbage med en computer med så massive fejl, at jeg ikke tør bruge den til hvad jeg egentlig har købt den til: skolebrug. Jeg har brugt 2.5 måneder på at få den ikke-fikset hen over sommeren og jeg står tilbage hvor jeg startede. 
Elgiganten har vendt det døve øre til, når jeg har forsøgt at forklare, hvordan man ikke udbedre fejlen. Jeg føler mig holdt hen med snak og ærlig talt, så virker de mest af alt ligeglade, når produktet først er købt og pengene er tikket ind. 

Jeg er nu nødsaget til at købe en ny computer, blot halvanden år efter købet af den gamle. At købe computer hos Elgiganten er sikkert udmærket, hvis du kan sikre dig 100 % mod fejl på produktet, men slår det først fejl, er du på herrens mark. Jeg ville ingenlunde anbefale at handle hos Elgiganten før de har gjort deres hjemmearbejde på ordentlig kundeservice. Indtil da vil jeg gøre mine køb andetsteds.